Diari Oficial de la Generalitat Valenciana


Sumari del DOGV 9849, del 15-05-2024 (2024/4156)

RESOLUCIÓ de 16 de març de 2024, del director general de Producció Agrícola i Ramadera, que determina les actuacions administratives automatitzades de l'aplicació per a la gestió dels certificats de qualificació sanitària que seran expedits en la plataforma de l'Oficina Virtual Veterinària (OVV), que faran ús del segell electrònic de la Conselleria d'Agricultura, Ramaderia i Pesca.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9849

Data del DOGV
:   15-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/4156


Data del document
:   16-03-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Ramaderia i Pesca
    * organització administrativa

RESOLUCIÓ de 16 de març de 2024, del director general de Producció Agrícola i Ramadera, que determina les actuacions administratives automatitzades de l'aplicació per a la gestió dels certificats de qualificació sanitària que seran expedits en la plataforma de l'Oficina Virtual Veterinària (OVV), que faran ús del segell electrònic de la Conselleria d'Agricultura, Ramaderia i Pesca. [2024/4156]  
  
La Llei 30/2015, d'1 d'octubre, del procediment administratiu comú de les administracions públiques, i la Llei 40/2015, d'1 d'octubre, de règim jurídic del sector públic (d'ara en avant, Llei 40/2015) consagren el dret de les persones a relacionar-se per mitjans electrònics amb les administracions públiques i reforcen l'ús de les tecnologies de la informació i les comunicacions (TIC) en les administracions públiques, tant per a millorar l'eficiència de la seua gestió com per a potenciar i afavorir les relacions de col·laboració i cooperació entre estes. En este context, tant la Llei 40/2015, com el seu desplegament mitjançant el Reial decret 203/2021, de 30 de març, pel qual s'aprova el Reglament d'actuació i funcionament del sector públic per mitjans electrònics (d'ara en avant, RD 203/2021) regulen les actuacions administratives automatitzades.  
  
  
La llei esmentada definix en l'article 41 l'actuació administrativa automatitzada com qualsevol acte o actuació realitzat íntegrament amb mitjans electrònics per una administració pública, en el marc d'un procediment administratiu i en la qual no haja intervingut de manera directa un empleat públic. D'acord amb este precepte, l'article 13 de l'RD 203/2021 establix que la tramitació electrònica d'una actuació administrativa podrà dur-se a terme, entre altres formes, de manera automatitzada. En l'àmbit autonòmic, esta possibilitat s'arreplega en l'article 77 del Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana (d'ara en avant, Decret 220/2014), que permet expressament a l'Administració de la Generalitat realitzar actuacions administratives automatitzades, entre altres supòsits, per a certificar les dades, els actes, les resolucions o els acords que consten en els seus sistemes d'informació, i disposa que l'actuació administrativa automatitzada no afecta la titularitat de la competència dels òrgans administratius i la seua utilització garantirà en qualsevol cas la seua identificació i exercici.  
  
  
En cas d'actuació administrativa automatitzada, i de conformitat amb el que s'estipula en l'article 41 de la Llei 40/2015, haurà d'establir-se prèviament l'òrgan o òrgans competents, segons els casos, per a la definició de les especificacions, la programació, el manteniment, la supervisió i el control de qualitat i, si és el cas, l'auditoria del sistema d'informació i del seu codi font. Així mateix, s'indicarà l'òrgan que ha de ser considerat responsable a l'efecte d'impugnació.  
  
Respecte al sistema de firma electrònica, l'article 42 de la Llei 40/2015 establix, en l'exercici de la competència en l'actuació administrativa automatitzada, la possibilitat d'usar com a sistema de firma electrònica el segell electrònic d'administració pública, òrgan, organisme públic o entitat de dret públic, basat en certificat electrònic reconegut o qualificat que reunisca els requisits exigits per la legislació de firma electrònica. El desplegament reglamentari establit en l'article 20 de l'RD 203/2021 es pronuncia en termes similars.  
  
En l'àmbit autonòmic, el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, modificat per la Llei 9/2019, de 23 de desembre, de la Generalitat, conté en el títol VI normes sobre l'Administració electrònica; disposa l'article 79.2 que “la creació de segells electrònics es realitzarà mitjançant resolució dels òrgans superiors de la conselleria o titulars dels organismes públics competents, que es publicarà en la seu electrònica”.  
  
Una vegada creat el segell digital que permeta la tramitació automatitzada, i en virtut de l'article 78 de la mateixa norma, haurà d'emetre's resolució de l'òrgan administratiu que gestione els sistemes o les aplicacions informàtiques que vagen a ser utilitzats per a la gestió d'actuacions administratives automatitzades, amb un informe previ emés per l'òrgan directiu amb competències horitzontals en matèria de tecnologies de la informació i les comunicacions de la Generalitat, dictat segons l'article 94 del present decret, el contingut del qual serà vinculant.  
  
L'acreditació per este mitjà es podrà aplicar a qualsevol actuació administrativa de tràmit, així com als actes resolutoris dels procediments, en els supòsits expressament establits per resolució d'esta conselleria en el procediment o actuació concreta en què es pretenga l'aplicació.  
Mitjançant la Resolució de 15 de desembre de 2023, de la consellera d'Agricultura, Ramaderia i Pesca, es crea el segell electrònic d'actuació administrativa automatitzada com a sistema de firma electrònica per a garantir l'autenticitat i la integritat dels documents en les actuacions administratives automatitzades realitzades en l'exercici de les competències d'esta conselleria.  
Amb data 11 de març de 2024, s'emet informe favorable de coordinació informàtica per part de la Direcció General de Tecnologies de la Informació i les Comunicacions al projecte de resolució d'esta direcció general de Producció Agrícola i Ramadera per a l'aplicació del segell electrònic a les actuacions administratives automatitzades plantejades.  
  
L'article 8 del Decret 146/2023, de 5 de setembre, del Consell, pel qual s'aprova el Reglament orgànic i funcional de la Conselleria d'Agricultura, Ramaderia i Pesca (DOGV de 7 de setembre de 2023), determina l'àmbit de les competències funcionals de la Direcció General de Producció Agrícola i Ramadera.  
En virtut de l'anterior, resolc:  
  
Primer. Objecte de la resolució  
Regular les actuacions administratives automatitzades de la Direcció General de Producció Agrícola i Ramadera a les quals s'aplicarà el segell electrònic de la Conselleria d'Agricultura, Ramaderia i Pesca, com a firma electrònica per a la identificació i l'autenticació de l'exercici de la seua competència, definides en l'apartat segon d'esta resolució.  
  
  
Segon. Actuacions administratives automatitzades  
Els procediments respecte als quals exercix la competència funcional esta conselleria i que suposen actuacions administratives automatitzades de la Direcció General de Producció Agrícola i Ramadera, als quals seran aplicables el segell electrònic de la Conselleria són les següents:  
- Certificats de qualificació sanitària que seran expedits dins de la plataforma de l'Oficina Virtual Veterinària (OVV).  
  
Tercer. Òrgans competents  
El Servici de Producció i Sanitat Animal serà el responsable de la utilització del segell electrònic en les actuacions administratives automatitzades que duga a terme en l'àmbit de la seua competència.  
La Direcció General de Producció Agrícola i Ramadera serà la competent per a la resolució de les impugnacions sobre l'ús del segell electrònic.  
  
Quart. Verificació del certificat  
La verificació del certificat, així com la dels documents generats que incloguen el segell electrònic, podrà realitzar-se per mitjà de l'Agència de Tecnologia i Certificació Electrònica - ACCV, així com pel servici VALIDe de la plataforma de validació de certificats de l'Administració general de l'Estat, en l'adreça electrònica següent:  
  
  
  
Quint. Publicitat  
Esta resolució es publicarà en el Diari Oficial de la Generalitat Valenciana i estarà disponible en la seu electrònica de la Generalitat Valenciana.  
Sext. Entrada en vigor  
Esta resolució produirà efectes a partir de l'endemà de ser publicada en el Diari Oficial de la Generalitat Valenciana.  
  
Contra esta resolució, que no posa fi a la via administrativa, es pot interposar un recurs d'alçada al secretari Autonòmic d'Agricultura i Desenvolupament Rural, en el termini d'un mes comptat des de l'endemà de la publicació en el Diari Oficial de la Generalitat Valenciana, d'acord amb el que es disposa en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 16 de març de 2024.- El director general de Producció Agrícola i Ramadera: Simón Martínez Ruiz.